תמר ברעם

**צפירה/** אתגר קרת

**שאלה: האם בסיפור הקצר שלמדת העלילה מסתיימת בפתרון או בחוסר מוצא? נמק והדגם את דבריך.**

הסיפור "צפירה" של אתגר קרת מסתיים כשגיבור הסיפור, אלי, מוצא מוצא וניצל מהמכות שכמעט חטף משרון וגלעד. הצפירה של יום הזכרון לחללי מערכות ישראל הציעה מפלט עבורו, כי הם עמדו, והוא ברח. בכל זאת אני מבקשת לטעון, שהסיפור הסתיים בחוסר מוצא – חברתי וערכי. בחברה שלנו, ובתיכון של אלי, שרון הוא דמות הגבר הישראלי האידיאלי מכל הבחינות. שרון הוא תלמיד מצטיין, הוא אהוב על הבנות, הוא ספורטאי מצטיין וצפוי גם להיות חייל מצטיין ביחידת הקומנדו שהוא מתמיין אליה. שרון הוא מה שנקרא – "מלח הארץ". אנחנו שואפים להיות שרון, להתחתן עם בנים כמו שרון ולגדל בנים כמו שרון. אלי הוא ההפך הגמור. הוא לא חייל, לא גיבור אמיץ, לא ספורטאי ולא קשוח. הוא מתרגש בצורה שמביכה אותנו בעת שיחה עם סיוון, הילדה היפה של השיכבה.

אבל בסיפור "צפירה" של אתגר קרת היוצרות מתהפכים. שרון, שאנחנו מסתכלים על מרומיו מלמטה, ורוצים להיות חברים שלו, מתנהג בצורה אכזרית. הוא גונב לשולם השרת, ניצול השואה, את האופניים שלו, וחוגג באמצעותן את גיבוש השייטת שעבר. ואילו אלי, החנון הרגיש, שכנראה היינו משתדלים להימנע מלשבת לידו בכיתה, מרגיש את החובה המוסרית להחזיר לשולם את האופניים שנגנבו לו. הוא מדווח למנהל על גניבת האופניים ומגיע לנקודת עימות עם שרון וגלעד, שמתכוונים להחטיף לו מכות.

ואז מגיעה הצפירה, שהיא המוצא של אלי, אבל חוסר המוצא החברתי והערכי, שכולנו שותפים לו בתור חברה. הרגע הזה, שבו שני בחורים מגודלים, שנכונים לפוצץ את אלי במכות, נעצרים למשמע הצפירה, הוא רגע אירוני, שמעורר גיחוך. את מי ואת מה אנחנו מכבדים? את הבחור שלא אכפת לו לגנוב אופניים, כי יש לו ציונים גבוהים? את הבחור שגנב אופניים לניצול שואה, כ=D7 הוא יפה ואהוב על הבנות? את הבחור שנכון להרביץ מכות לילד חלש ממנו, כי הוא מכבד את הצפירה הלאומית? אלי אמנם נמלט מהמכות. אבל בסופו של דבר שרון ימשיך להיות הבחור המוצלח, שכולם שואפים לנהוג כמוהו. הסיפור מציג לנו בצורה צובטת-לב את סדר העדיפויות המוטעה והמקולקל שלנו בתור חברה, ומעמיד אותנו מטופשים מול האמת. אולי רגישות, שאנחנו נוטים לסלוד ממנה, לא תזיק לנו. אולי צריך לדאוג לניצולי השואה, ולא רק לקיים טקסים למענם. הסיפור נגמר בחוסר מוצא, ואנחנו הקוראים צריכים לתקן את זה ולמצוא פתרון נמכון מבחינה חברתית וערכית.